Document ID: 31998R1044

KOMISSION ASETUS (EY) N:o 1044/98,
annettu 19 päivänä toukokuuta 1998,
maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä yksityiskohtaisista säännöistä annetun asetuksen (ETY) N:o 3719/88 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92 (1), sellaisena kuin se on viimeksi muutettuna komission asetuksella (EY) N:o 923/96 (2), ja erityisesti sen 9 artiklan 2 kohdan ja sen 23 artiklan, sekä muiden maataloustuotteiden yhteisestä markkinajärjestelystä annettujen asetusten vastaavat säännökset,
sekä katsoo, että
komission asetuksessa (ETY) N:o 3719/88 (3), sellaisena kuin se on viimeksi muutettuna asetuksella (EY) N:o 1033/98 (4), olevassa 16 a artiklassa sallitaan tietoteknisten ja sähköisten menetelmien käyttö todistusten antamisen ja käytön yhteydessä; on syytä luoda oikeudellinen kehys, joka mahdollistaa näiden menetelmien joustavamman ja laajemman käytön,
asetuksen (ETY) N:o 3719/88 33 artiklassa säädetään kuuden kuukauden määräajasta, jonka aikana on esitettävä todiste siitä, että viety tuote on lähtenyt yhteisön tullialueelta ja saapunut tiettyyn määräpaikkaan; viejien tehtävän yksinkertaistamiseksi tätä määräaikaa on syytä jatkaa, jottei se olisi lyhyempi kuin määräaika, jota noudatetaan saman todisteen esittämiseksi vientituen osalta, ja
tässä asetuksessa tarkoitetut toimenpiteet ovat kaikkien asianomaisten hallintokomiteoiden lausuntojen mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3719/88 seuraavasti:
1. Korvataan 16 a artiklan 2 kohta seuraavasti:
"2. Kun todistuksen haltijan tai siirronsaajan on tarpeen käyttää sähköistä todistusta jossakin jäsenvaltiossa, jota ei ole liitetty todistuksen antamisessa käytettyyn tietotekniseen menetelmään, hänen on pyydettävä todistuksen otetta.
Tällainen ote on annettava välittömästi ja ilman lisäkuluja 16 artiklassa tarkoitetulla lomakkeella.
Tämän otteen mahdollinen käyttö jäsenvaltiossa, joka on liitetty todistuksen antamisessa käytettyyn tietotekniseen menetelmään, tapahtuu paperisen otteen muodossa."
2. Korvataan 33 artiklan 3 kohdan a alakohdan toisessa luetelmakohdassa ja 33 artiklan 4 kohdassa ilmaisu "kuutena kuukautena" ilmaisulla "kahtenatoista kuukautena".
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Kuitenkin 1 artiklan 2 kohtaa sovelletaan myös todistuksiin, joiden voimassaoloaika ei ole vielä päättynyt tämän asetuksen tullessa voimaan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä toukokuuta 1998.

Labels: 3
6